**projektas**

**reg. Nr. T-31**

**2.36. darbotvarkės klausimas**

**Pasvalio rajono savivaldybės taryba**

|  |  |  |
| --- | --- | --- |
| sprendimas | | |
| **DĖL PAsvaliO RAJONO SAVIVALDYBĖS INFRASTRUKTŪROS PLĖTROS RĖMIMO PROGRAMOS KOMISIJOS SUDĖTIES ir darbo reglamento PATVIRTINIMO** | | |
| 2022 m. vasario d. | Nr. | T1- |
| Pasvalys | | |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos savivaldybių infrastruktūros plėtros įstatymo 4 straipsnio 2 dalies 3 punktu ir 12 straipsnio 7 dalimi, Pasvalio rajono savivaldybės taryba nusprendžia:

1. Patvirtinti tokios sudėties Pasvalio rajono savivaldybės infrastruktūros plėtros rėmimo programos komisiją (toliau – komisija):

1.1. Vygantas Bajorūnas – Pasvalio rajono savivaldybės administracijos Vietinio ūkio ir plėtros skyriaus vyriausiasis specialistas (komisijos narys);

1.2. Povilas Balčiūnas – Pasvalio rajono savivaldybės administracijos direktorius (komisijos pirmininkas);

1.3 Monika Butaitienė – Pasvalio rajono savivaldybės administracijos Strateginio planavimo ir investicijų skyriaus vyriausioji specialistė (komisijos narė)

1.4. Apolonija Lindienė – Pasvalio rajono savivaldybės administracijos Strateginio planavimo ir investicijų skyriaus vyriausioji specialistė (komisijos narė);

1.5. Zina Masilionytė – Pasvalio rajono savivaldybės administracijos Vietinio ūkio ir plėtros skyriaus vyriausioji specialistė (Savivaldybės vyriausioji architektė) (komisijos narė);

1.6. Rimutė Šlikienė – Pasvalio rajono savivaldybės administracijos Apskaitos skyriaus buhalterė apskaitininkė (komisijos narė);

1.7. Gytis Vitkus – Pasvalio rajono savivaldybės administracijos Strateginio planavimo ir investicijų skyriaus vedėjas (komisijos narys).

2. Patvirtinti Pasvalio rajono savivaldybės infrastruktūros plėtros rėmimo programos komisijos darbo reglamentą (pridedama).

3. Nustatyti, kad šis sprendimas įsigalioja 2022 m. kovo 1 d.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Vietinio ūkio ir plėtros skyriaus vyriausioji specialistė (Savivaldybės vyriausioji architektė)

Zina Masilionytė,

tel. Nr. (8 658 34180), el.p. z.masilionyte@pasvalys.lt

2022-01-31

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**DĖL PAsvaliO RAJONO SAVIVALDYBĖS INFRASTRUKTŪROS PLĖTROS RĖMIMO PROGRAMOS KOMISIJOS SUDĖTIES ir darbo reglamento PATVIRTINIMO**

Pasvalys

2022-01-31

1. **Problemos esmė**.

Sprendimo projekto esmė yra įvykdyti Lietuvos Respublikos savivaldybių infrastruktūros plėtros įstatymo 4 straipsnio 2 dalies 3 punkte nurodytus savivaldybių tarybų kompetencijai priskirtus veiksmus.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Sprendimo projektas parengtas vadovaujantis:

***Lietuvos Respublikos vietos savivaldos įstatymu:***

šio įstatymo 16 straipsnio 4 dalis nustato, kad jeigu teisės aktuose yra nustatyta papildomų įgaliojimų savivaldybei, nei nurodyti šio įstatymo 16 straipsnio 2 ir 3 dalyse, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai. Šio įstatymo 21 straipsnio 2 dalyje nustatyta, kad ,,Savivaldybių atstovaujamųjų ir vykdomųjų institucijų, savivaldybių merų priimti teisės taikymo aktai (individualūs teisės aktai) įsigalioja jų pasirašymo dieną, jeigu pačiuose teisės aktuose nenustatyta vėlesnė jų įsigaliojimo data.“.

Nuo 2021 m. sausio 1 d. įsigaliojęs Lietuvos Respublikos savivaldybių infrastruktūros plėtros įstatymo (toliau – Įstatymas) 4 straipsnio 2 dalies 3 punktas, kuriame nustatyta, kad Savivaldybės taryba tvirtina savivaldybės infrastruktūros plėtros rėmimo programos komisijos sudėtį.

12 straipsnio 7 dalimi, kurioje nustatyta, kad ,,Komisijos sudėtį ir darbo reglamentą tvirtina savivaldybės taryba. Komisiją sudaro ne mažiau kaip septyni asmenys. Į Komisijos sudėtį įtraukiami savivaldybės administracijos direktorius (Komisijos pirmininkas), savivaldybės vyriausiasis architektas, savivaldybės vyriausiasis inžinierius ir kiti savivaldybės administracijos valstybės tarnautojai, kurių funkcijos tiesiogiai nesusijusios su savivaldybės infrastruktūros plėtros organizatoriaus funkcijomis. Komisijos sprendimai priimami visų jos narių balsų dauguma. Savivaldybės infrastruktūros plėtros organizatorius turi teisę inicijuoti neeilinį Komisijos posėdį.“.

Sprendimo projekto tikslas – patvirtinti Pasvalio rajono savivaldybės infrastruktūros plėtros rėmimo programos komisijos sudėtį ir darbo reglamentą.

Įstatymas Komisijai numato šias funkcijas:

1.) Komisija tikrina infrastruktūros plėtros organizatoriaus parengtą priemonių planą ir Programos lėšų panaudojimo planą. Komisija ne vėliau kaip per 10 darbo dienų nuo šių planų pateikimo tikrinti dienos parengia išvadą dėl jų atitikties galiojantiems teritorijų planavimo dokumentų sprendiniams, patvirtintiems strateginiams savivaldybės plėtros planams. Savivaldybės infrastruktūros plėtros organizatorius priemonių planą ir Programos lėšų panaudojimo planą kartu su Komisijos išvada teikia tvirtinti savivaldybės tarybai ne vėliau kaip iki savivaldybės biudžeto patvirtinimo.

2.) Komisija einamųjų metų pabaigoje tikrina infrastruktūros plėtros organizatoriaus parengtą Programos ir jos administravimo lėšų panaudojimo ataskaitą su auditoriaus išvada ir parengia išvadą dėl Programos lėšų panaudojimo pagrįstumo (atitikties priemonių planui ir Programos lėšų panaudojimo planui). Nustačius, kad Programos lėšos panaudotos pagrįstai, Programos lėšų panaudojimo ataskaita kartu su Komisijos išvada teikiama tvirtinti savivaldybės tarybai. Komisijai nustačius, kad Programos lėšos panaudotos nepagrįstai, Komisija teikia pasiūlymą savivaldybės tarybai dėl savivaldybės infrastruktūros plėtros organizatoriaus keitimo ir (ar) teisinės atsakomybės taikymo.

Lietuvos Respublikos savivaldybių infrastruktūros plėtros įstatymo nuostata, reglamentuoja prievolę tvirtinti savivaldybės infrastruktūros plėtros rėmimo programos komisijos sudėtį.

**3. Skaičiavimai, išlaidų sąmatos, finansavimo šaltiniai.**

Šio sprendimo įgyvendinimui finansavimas nereikalingas.

**4. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Teigiamos pasekmės – bus sudaryta atsakingų asmenų Komisija, kuri, įgyvendinant Įstatymo nuostatas, analizuos infrastruktūros plėtros organizatoriaus parengtą priemonių planą ir Programos lėšų panaudojimo planą bei tikrins infrastruktūros plėtros organizatoriaus parengtą Programos ir jos administravimo lėšų panaudojimo ataskaitą, teiks išvadas bei siūlymus savivaldybės tarybai. Priimtas sprendimas užtikrins sklandų Komisijos darbą, o Komisijos reglamentas atitiks šiuo metu galiojančius teisės aktus.

Neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Nėra. Naujų teisės aktų priimti, pakeisti galiojančius ar pripažinti netekusiais galios teisės aktus priėmus sprendimą nereikės.

**6. Sprendimo projekto antikorupcinis vertinimas.**

Sprendimo projektas antikorupciniu aspektu nevertinamas, nes neatitinka Lietuvos Respublikos korupcijos prevencijos įstatyme nustatytų privalomų antikorupcinio vertinimo atvejų.

**7. Sprendimo projekto iniciatoriai ir asmuo atsakingas už sprendimo vykdymo kontrolę.**

Pasvalio rajono savivaldybės administracijos Vietinio ūkio ir plėtros skyrius

Vietinio ūkio ir plėtros skyriaus vyriausioji specialistė

(Savivaldybės vyriausioji architektė) Zina Masilionytė

PATVIRTINTA

Pasvalio rajono savivaldybės tarybos

2022 m. vasario d. sprendimu Nr. T1-

**PASVALIO RAJONO SAVIVALDYBĖS**

**INFRASTRUKTŪROS PLĖTROS RĖMIMO PROGRAMOS KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Pasvalio rajono savivaldybės infrastruktūros plėtros rėmimo programos komisijos darbo reglamentas (toliau – Reglamentas) nustato Pasvalio rajono savivaldybės infrastruktūros plėtros rėmimo programos komisijos (toliau – Komisija) teisinį veiklos pagrindą, Komisijos funkcijas, teises ir pareigas, sudarymą bei darbo organizavimą.

2. Komisija tikrina Pasvalio rajono savivaldybės infrastruktūros plėtros organizatoriaus (toliau – Organizatorius) parengtą Pasvalio rajono savivaldybės infrastruktūros plėtros priemonių planą (toliau – Priemonių planas), Pasvalio rajono savivaldybės infrastruktūros plėtros rėmimo programos (toliau – Programos) lėšų panaudojimo planą ir Programos lėšų panaudojimo ataskaitą (toliau – Ataskaita) bei teikia išvadą dėl Priemonių plano ir Programos lėšų panaudojimo plano atitikties galiojantiems teritorijų planavimo dokumentų sprendiniams, patvirtintiems strateginiams Pasvalio rajono savivaldybės plėtros planams, o Ataskaitos atveju – išvadą dėl Programos lėšų panaudojimo pagrįstumo (atitikties Priemonių planui ir Programos lėšų panaudojimo planui).

3. Komisija savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, Lietuvos Respublikos savivaldybių infrastruktūros plėtros įstatymu, kitais šalyje galiojančiais teisės aktais bei šiuo Reglamentu.

4. Komisija sprendimus priima laikydamasi lygiateisiškumo, nešališkumo, skaidrumo ir nediskriminavimo principų.

5. Komisija atskaitinga Pasvalio rajono savivaldybės (toliau – Savivaldybė) tarybai.

**II SKYRIUS**

**KOMISIJOS FUNKCIJOS**

6. Komisija atlieka šias funkcijas:

6.1. tikrina Organizatoriaus parengtą Priemonių planą ir Programos lėšų panaudojimo planą;

6.2. tikrina Ataskaitą;

6.3. rengia ir Organizatoriui teikia išvadą dėl Priemonių plano ir Programos lėšų panaudojimo plano atitikties galiojantiems teritorijų planavimo dokumentų sprendiniams, patvirtintiems strateginiams Savivaldybės plėtros planams;

6.4. rengia ir Organizatoriui teikia išvadą dėl Ataskaitos pagrįstumo (atitikties Priemonių planui ir Programos lėšų panaudojimo planui);

6.5. rengia siūlymą Savivaldybės tarybai keisti Organizatorių ir / ar taikyti Organizatoriui teisinę atsakomybę, jeigu Komisija nustato, kad Programos lėšos panaudotos nepagrįstai;

6.6. vykdo kitus Savivaldybės tarybos, teisės aktuose nustatytus pavedimus.

**III SKYRIUS**

**KOMISIJOS TEISĖS IR PAREIGOS**

7. Komisija turi teisę:

7.1. gauti iš Savivaldybės administracijos padalinių ir į struktūrinius padalinius neįeinančių viešojo administravimo valstybės tarnautojų Komisijos darbui reikiamą informaciją ir dokumentus;

7.2. siūlyti pakeisti ir papildyti šį Reglamentą;

7.3. turėti kitas teisės aktuose numatytas arba Komisijos darbui tinkamai atlikti reikalingas teises.

8. Komisija, vykdydama jai pavestas funkcijas, privalo laikytis Lietuvos Respublikos įstatymų ir kitų teisės aktų reikalavimų, taip pat užtikrinti asmens duomenų apsaugos reikalavimus.

**IV SKYRIUS**

**KOMISIJOS SUDARYMAS IR DARBO ORGANIZAVIMAS**

9. Komisiją sudaro ne mažiau kaip 7 (septyni) nariai. Į Komisijos sudėtį įtraukiami Savivaldybės administracijos direktorius (Komisijos pirmininkas), Savivaldybės vyriausiasis architektas, Savivaldybės vyriausiasis inžinierius ir kiti Savivaldybės administracijos valstybės tarnautojai, kurių funkcijos tiesiogiai nesusijusios su Organizatoriaus funkcijomis.

10. Komisija sudaroma ir jos sudėtis keičiama Savivaldybės tarybos sprendimu.

11. Komisijai atstovauja ir jos darbą organizuoja Komisijos pirmininkas.

12. Komisijos posėdžiai yra teisėti, jeigu juose dalyvauja ne mažiau kaip 1/2 Komisijos narių. Komisijos posėdžiai gali būti organizuojami nuotolinio ryšio priemonėmis, gali būti daromas posėdžio garso įrašas.

13. Komisijos sprendimai priimami visų jos narių balsų dauguma.

14. Komisijos posėdžiams dokumentus rengia ir informaciją teikia Organizatorius, išskyrus Komisijos darbo organizacinius dokumentus (Komisijos posėdžių darbotvarkes, posėdžių protokolus ir Komisijos išvadas, kurias rengia ir teikia Komisijos sekretorius).

15. Eilinis Komisijos posėdis šaukiamas einamųjų metų pabaigoje, ne vėliau kaip per 7 (septynias) darbo dienas nuo tos dienos, kai Organizatorius Komisijai pateikia Priemonių planą, Programos lėšų panaudojimo planą ir viešojo intereso įmonių audito įmonės ar auditoriaus patvirtintą Ataskaitą. Organizatorius turi teisę inicijuoti ir neeilinį Komisijos posėdį.

16. Komisijos posėdžiams pirmininkauja Komisijos pirmininkas, jeigu jo nėra – Komisijos pirmininko pavaduotojas, kuris Komisijos sprendimu išrenkamas iš Komisijos narių.

17. Komisijos darbą organizuoja sekretorius, kurį Komisija skiria iš Komisijos narių, surinkus balsų daugumą.

18. Komisijos sekretorius sudaro ir su Komisijos pirmininku suderina posėdžio darbotvarkę ir ne vėliau kaip prieš 5 (penkias) darbo dienas iki posėdžio supažindina su ja Komisijos narius. Darbotvarkė ne vėliau kaip prieš 5 (penkias) darbo dienas iki posėdžio skelbiama Savivaldybės interneto svetainėje.

19. Komisijos posėdžio darbotvarkė dėl svarbių priežasčių gali būti keičiama Komisijos posėdžio metu, jeigu už tai balsuoja dauguma Komisijos narių.

20. Komisijos narys taip pat neturi teisės dalyvauti svarstant ar priimant Komisijai sprendimus arba kitaip paveikti Komisijos sprendimus, kurie sukelia viešųjų ir privačių interesų konfliktą. Prieš pradedant tokio sprendimo rengimo, svarstymo ar priėmimo procedūrą arba pačios procedūros metu Komisijos narys privalo informuoti Komisijos pirmininką arba Komisijos pirmininko pavaduotoją, jei Komisijos narys eina Komisijos pirmininko pareigas, ir Komisijos narius bei kitus asmenis, kurie kartu dalyvauja svarstant ar priimant sprendimą, apie esamą interesų konfliktą, pareikšti apie nusišalinimą ir jokia forma nedalyvauti toliau svarstant ar priimant sprendimą. Jeigu Komisijos narys nenusišalina svarstant ar priimant Komisijos sprendimus, kurie gali sukelti viešųjų ir privačių interesų konfliktą, Komisijos pirmininko ar jį pavaduojančio Komisijos pirmininko pavaduotojo siūlymu ir tam pritariant ne mažiau kaip dviem trečdaliams Komisijos posėdyje dalyvaujančių Komisijos narių, Komisijos narys gali būti nušalintas nuo tokių klausimų svarstymo ir sprendimų priėmimo. Apie Komisijos nario pareikštą nusišalinimą arba Komisijos priimtą sprendimą nušalinti Komisijos narį, nurodoma Komisijos posėdžio protokole.

21. Komisija priima sprendimus posėdyje paprasta balsų dauguma atviru balsavimu. Jeigu balsai pasiskirsto po lygiai, lemia Komisijos pirmininko (posėdžio pirmininko) balsas. Komisijos sprendimai įforminami protokolu ir Komisijos išvada.

22. Komisijos posėdžius protokoluoja ir daro jų garso įrašus sekretorius.

23. Komisijos posėdžių protokolai surašomi per 3 (tris) darbo dienas po posėdžio, vadovaujantis Dokumentų rengimo taisyklėmis.

24. Komisijos išvados projektas rengiamas posėdžio protokolo pagrindu. Komisijos išvadą parengia ir su Komisijos pirmininku suderina sekretorius.

25. Komisijos posėdžio protokolą pasirašo Komisijos pirmininkas, o kai jo nėra – pirmininko pavaduotojas, ir sekretorius, o Komisijos išvadas – Komisijos (posėdžio) pirmininkas, o kai jo nėra – pirmininko pavaduotojas.

26. Komisijos išvados dėl Priemonių plano, Programos lėšų panaudojimo plano ir Ataskaitos parengiamos ir pateikiamos Organizatoriui ne vėliau kaip per 3 (tris) darbo dienas nuo Komisijos posėdžio dienos.

27. Tuo atveju, jeigu Komisija nustato, kad Programos lėšos panaudotos nepagrįstai, Komisija teikia pasiūlymą Savivaldybės tarybai dėl Infrastruktūros plėtros organizatoriaus keitimo ir (ar) teisinės atsakomybės taikymo.

28. Komisijos posėdžių protokolai ir Komisijos išvados saugomi Pasvalio rajono savivaldybės administracijos archyve ne mažiau kaip 15 metų.

29. Su Komisijų posėdžių garso įrašais, posėdžių medžiaga ir kitais Komisijos veiklos dokumentais, nepažeidžiant Lietuvos Respublikos asmens duomenų teisinės apsaugos įstatymo, galima susipažinti teisės aktų nustatyta tvarka.

**V SKYRIUS**

**BAIGIAMOSIOS NUOSTATOS**

30. Reglamentas yra tvirtinamas, gali būti keičiamas, pripažįstamas netekusiu galios Savivaldybės tarybos sprendimu.

31. Komisijos sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_